google/wiki40b huggingface dataset:
Walckenaeria nudipalpis

Utseende

Walckenaeria nudipalpis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Japans kvinnelandslag i ishockey

Japans kvinnelandslag i ishockey er underlagt Japans Ishockeyforbund. Japan har 2 391 kvinnelige utøvere av ishockey per 2011.
Kungliga Hovkapellet

Kungliga Hovkapellet er et svensk orkester med sete i Stockholm. Orkesteret har historiske røtter tilbake til 1526 og har siden 1773 tjenestegjort ved Stockholmsoperaen.

Historie

Orkesteret ble nevnt i hoffets regnskaper i 1526 i Gustav Vasas regjeringstid. Navnet på tolv musikere er bevart fra denne tiden, hovedsakelig blåsere og paukister, men ingen strykere.
Gustav Vasas eldste sønn Erik XIV utvidet orkesteret, men på begynnelsen av 1600-tallet under Karl IX, begynte en tid med forfall. Gustav II Adolf besteg tronen i 1611 og orkesteret fikk dermed nytt liv. Hans bryllup i 1620 med Maria Eleonora av Brandenburg foregikk med stor festivitas og med orkesteret som sentral medvirkende. Gustav II Adolf ga orkesteret en organisasjon og ansatte Anders Düben som sjef. Gjennom fire generasjoner avløste medlemmer av familien Düben hverandre som ledere for Hovkapellet og den siste var i virksomhet til 1726. En stor musikksamling, den såkalte Dübensamlingen ved Uppsala universitetsbibliotek er resultatet av familiens virksomhet i Stockholm.
Fra 1730-tallet, under hovkapellmestre som Johan Helmich Roman og Francesco Antonio Uttini, begynte en ny blomstringstid for orkesteret og i tillegg det svenske musikklivet. Under Johan Helmich Romans ledelse holdt hovkapellet fra 1731 offentlige konserter i Riddarhuset. På dette tidspunkt hadde ensemblet også sangere, men fra 1773 da Gustav III grunnla Stockholmsoperaen ble orkesteret rent instrumentalt, forøvrig det første profesjonelle orkesteret i Sverige. Orkesterets oppgave var å være teaterorkester og å delta i ulike seremonier ved hoffet.
Hovkapellet hadde i 1782 ca. 50 fast ansatte musikere og holdt seg i denne størrelsen frem til 1938 da antallet økte til 73. I 1968 talte orkesteret 93 musikere og i 1970 120 medlemmer. Hovkapellet hadde i 2014 107 medlemmer.
Trondheim Friidrett

Trondheim Friidrett er et norsk idrettslag spesialisert på friidrett. Klubben ble stiftet 1. desember 1998 og har om lag 60 medlemmer.
Aron Winter

Landslagskarrieren

Winter debuterte på Nederlands landslag 25. mars 1987 i en kamp mot Hellas. Året etter ble han nominert i troppen til EM 1988 i Tyskland, der Nederland sikret landets eneste internasjonale tittel.
Han spilte også i de følgende tre europamesterskapene 1992, 1996 og 2000, samt i verdensmesterskapene i 1990, 1994 og 1998. Etter EM 2000, der Nederland ble slått ut i semifinalen, avsluttet Winter landslagskarrieren etter sju turneringer, 84 landskamøper og seks scorede mål.
Arie

En arie er et nummer som utføres av én sanger i en opera eller et oratorium. Før en stor arie er der ofte et resitativ. Mindre pompøs og relativt kortere solosang i opera kalles noen ganger for en arietta.
Ordet er italiensk og har samme opphav som det engelske air (Londonderry Air), altså en melodi. Uttrykket oppsto på 1300-tallet og betegnet da en måte å synge på. Siden etablerte det seg en fast form (ABA) hvor første del var den som presenterte motivet, andre del utviklet det og siste del ga sangeren mulighet til å improvisere over første del. Den siste delen ble ikke skrevet av komponisten, han brukte uttrykket Da Capo (fra begynnelsen) og overlot resten til solisten. Av den grunn kalles slike arier for Da Capo-arier.
Arier var svært vanlig i barokkmusikk. Bach har en rekke slike arier i sin musikk. Kantaten Jauchzet Gott in allen Landen (BWV 51) (1730) starter med en arie for sopran og trompetsolist. Fra Händels Messias er nok bassarien The Trumpet Shall Sound den mest kjente.
Sonett

Sonettkrans

En sonettkrans er en samling på femten sonetter hvor den femtende sonetten (mestersonetten) består av førstelinjen fra de foregående fjorten sonettene. Det finnes også varianter hvor mestersonetten dannes av siste linje fra de foregående sonettene, eller hvor mestersonetten settes sammen av første linje fra første sonett, andre linje fra andre sonett og så videre til fjortende linje fra fjortende sonett.
Margaret Skjelbreds Du smiler mot meg fra et falmet bilde og Stein Erik Lundes Nissens natt er to av få norske sonettkranser i nyere tid. I nordisk sammenheng kan nemnes Inger Christensens Sommerfugledalen.
Kungsäter

Kungsäter er et tettsted i Varberg kommune i Hallands län i Halland i Sverige. I 2010 hadde tettstedet 353 innbyggere.
Konversasjonsnormer

Den britiske filosofen H. Paul Grice (1913-1988) formulerte fire konversasjonsnormer som deltagere i en rasjonell samtale forholder seg til. De overordnede konversasjonsnormene er: Vær informativ, vær sannferdig, vær relevant, og vær klar. For å bidra til effektiv kommunikasjon bør den som snakker, prøve å gjøre ytringene sine informative, sanne, relevante og klare, mens den som hører på, bør tolke ytringene ut fra antagelsen om at den som snakker, prøver å leve opp til konversasjonsidealene.
Konversasjonsnormene kalte Grice maksimer, det vil si grunnregler eller prinsipper for kommunikativ atferd. Maksimene er både deskriptive og normative: De beskriver retningslinjer som de fleste faktisk følger, og det er fornuftig å følge disse retningslinjene.

Samarbeidsprinsippet

Konversasjonsnormene er knyttet til formålet med samtaler. Ifølge Grice er det å snakke en rasjonell atferd med et formål, og deltakerne i en samtale må samarbeide for å kommunisere. Grice formulerte et generelt samarbeidsprinsipp:
"Utform ditt bidrag til samtalen slik som det er påkrevd på det enkelte stadium ut fra det aksepterte formålet eller retningen med den språklige utvekslingen du er engasjert i."
Konversasjonsnormene er mer spesifikke retningslinjer som hører inn under det generelle samarbeidsprinsippet.

Implikatur og brudd på konversasjonsnormer

Grice skilte mellom det som sies og det som menes. Det som menes kan deles inn i konvensjonell mening (konvensjonell implikatur) og kontekstspesifikk mening (konversasjonell implikatur). Når den som snakker bryter en konversasjonsnorm, vil de som hører dette vanligvis anta at det ligger en intensjon bak bruddet på normen, og at utsagnets implisitte mening i denne konteksten (utsagnets konversasjonelle implikatur) er noe annet enn den konvensjonelle, bokstavelige meningen. Hva den implisitte meningen er, blir tolket ut fra ytringens kontekst og måten ytringen sies på.
Grice bruker en musikkanmeldelse som eksempel:
"Fru X bragte frem lyder som tilnærmelsesvis stemte overens med melodien i Home Sweet Home."
Musikkanmelderens omstendelige formulering kan oppfattes som et brudd mot kvantitetsmaksimen. At anmelderen ikke skrev: "Fru X sang Home Sweet Home", impliserer at anmelderen legger en tilleggsbetydning i utsagnet. Vi kan anta at denne tilleggsbetydningen er at fru X ikke sang vakkert.
Torkild Viig (album)

Torkild Viig er et musikkalbum med Torkild Viig. Det ble utgitt ut den 30. november 2012. Det var hans første plate som soloartist.
En flyveappelsin forteller

En flyveappelsin forteller – en fabel for barn og andre mennesker er en norsk barnebok fra 2003, skrevet av Johan Galtung og illustrert av Andreas Galtung.
Boken handler om en flyveappelsin som reiser rundt i verden og observerer hvordan menneskene oppfører seg og ser og hører historier om krangling og uvennskap. Til og med når menneskene skal gjøre noe så enkelt som å dele en appelsin.
Baciccia

Liv og verk

Baciccia var en av den italienske barokkens fremste portrett- og dekorasjonsmalere. Hans stil var påvirket av Rubens og van Dyck. Han var Berninis kollega, virksom i Roma, hvor han skapte interiører som var trompe l'oeil-mesterverk, for eksempel taket i kirken Il Gesù (1668–1683).
Oksygenforbindelser

Oksygenets oksidasjonstilstand er −2 for nesten alle kjent oksygenforbindelser. Oksidasjonstilstanden −1 eksisterer i et mindre antall oksygenforbindelser, som peroksider. Forbindelser med oksygen i andre oksidasjonstilstander er svært sjeldne: −1⁄2 (superoksid), −1⁄3 (ozonid), 0 (som rent oksygen, hypofluoridsyre), +1⁄2 (dioksygenyl), +1 (dioksygenfluorid) og +2 (oksygendifluorid).
Oksygen danner forbindelser med et nesten hvilket som helst annet grunnstoff, inkludert noen av de mest sjeldne: technetium (pertechnetat), promethium (promethium(III)oksid), neptunium (neptunium(IV)oksid), plutonium (Plutonium(IV)oksid), americium (americiumdioksid, curium (curium(III)oksid), berkelium (berkelium(IV)oksid, berkelium(III)oksid) og californium (californium(III)oksid, califorium(IV)oksid), og også med enkelte av de minst reaktive grunnstoffene, som xenon (xenontrioksid), gull (gull(III)oksid og platina (platinadioksid).

Oksdider

Vann (H₂O) er hydrogenets oksid, og er den mest kjente oksygenforbindelen. Vannets egenskaper skyldes til dels interaksjoner mellom dets komponenter oksygen og hydrogen, med atomer i vannmolekyler i umiddelbar nærhet. Hydrogenatomer former kovalente bindinger med oksygenet i et vannmolekyl, men trekkes i tillegg (omtrent 23,3 kJ·mol⁻¹ per hydrogenatom) til nærmeste molekyls oksygenatom. Disse hydrogenbindingene holder vannmolekylene omtrent 15 prosent tettere sammen enn man skulle forvente i en tilsvarende væske ut fra van der Waalske krefter.
På grunn av oksygenets elektronegativitet, danner oksygen kjemiske bindinger med nesten alle andre fire grunnstoff ved høyere temperaturer, og oksider dannes.
Morten Paulsen

Liv og virke

Paulsen er utdannet fra Statens Håndverks- og Kunstindustriskole i Oslo (1959–62), London Central School of Arts (1963), Institutt for markedsføring i Oslo (1967), Statens lærerskole (1966-69), Kunstakademiet i Trondheim (1978–80/1984–85) og Kunstakademiet i Oslo (1986-87). Paulsen startet som reklametegner i reklamebyråene Kittelsen og Kværk, Fabritius og AB-Bates. Senere ble det og en omfattende pedagogisk virksomhet før han satset på en karriere som kunstner. Erfaringen som designer og tegner, i tillegg til den pedagogiske virksomheten, har hatt innflytelse på kunstnerskapet. Paulsen har blant annet undervist ved Kunstakademiet i Trondheim, Statens kunstakademi, Arkitekthøyskolen i Oslo, Gerlesborgskolan i Bohuslän og Nansenskolen på Lillehammer. Særlig viktig for Paulsens utvikling som pedagog var møtet med professor Georg Suttner på Kunstakademiet i Trondheim i 1978.
Fra 1976 til 2010 hadde Paulsen et nært samarbeid med den svenske akvarellisten professor Arne Isacsson (1917–2010). Paulsen blir ofte beskrevet som en som maler «mørkets lys». Arne Isacsson omtaler Paulsen som følger: «Hos Morten blir ljuset intensivast när det bär mörkets signum». Dette var også tittelen på en større separatutstilling i Lillehammer Kunstmuseum i 2005 kuratert av kunsthistoriker Janeke Meyer Utne.
Uraecha

Utseende

Middelsstore til store (10-40 millimeter), slanke, gråbrune trebukker. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er avlange med markerte, rettvinklede "skuldre". Hver dekkvinge har et skrått, mørkt bånd litt bak midten. Beina er forholdsvis lange.

Levevis

Disse billene har larver som lever i død ved av løvtrær, ofte like under barken.

Utbredelse

Gruppen er utbredt i Sørøst-Asia.
Varians

Varians er et mål på variasjon.
Argo-operasjonen

Argo-operasjonen, eller på engelsk kalt for «Canadian Caper» («Kanadisk lureri»), betegner en felles hemmelig redningsaksjon som ble utført av kanadiske myndigheter og amerikanske etterretningsorganisasjonen CIA for å redde seks amerikanske diplomater som hadde unngått å bli tatt til fange da den amerikanske ambassaden i Teheran i Iran ble stormet av iranske studenter og militante som tok ambassadepersonalet som gisler den 4. november 1979. De seks amerikanerne greide å rømme fra ambassaden og i hemmelighet søke skjul i den kanadiske ambassaden.
Redningsoperasjonen ble filmatisert med Operasjon Argo fra 2012, produsert og regissert av Ben Affleck, som også spilte hovedrollen som Tony Mendez. Film vant tre Oscar, blant annet for beste spillefilm.

Filmatiseringer

I 1981 ble det laget en fjernsynsfilm om redningsaksjonen, Escape from Iran: The Canadian Caper, regissert av Lamont Johnson, og hvor Ken Taylor ble framstilt av Gordon Pinsent. Den var basert på den opprinnelige dekkfortellingen, ettersom historien om Argo ennå ikke hadde blitt avklassifisert. Filmen ble spilt inn i Toronto og omegn, og var en amerikansk-kanadisk samproduksjon.
Ben Affleck både regisserte og spilte i den amerikanske spillefilmen Operasjon Argo fra 2012, som vant tre Oscar og en rekke andre priser. Filmen er en dramatisering av hendelsesforløpet, og inneholder enkelte historiske unøyaktigheter. I særdeleshet gir filmen inntrykk at det var CIA som utførte redningsaksjonen bortimot alene, men i virkeligheten var den hovedsakelig utført av kanadiere.
Trizogeniates temporalis

Utbredelse

Billen finnes i den neotropiske faunaregionen, nærmere bestemt i Brasil, Bolivia og Fransk Guyana.
Skånegriffen

Skånegriffen er hodet til en heraldisk griff som opptrer i flere skånske våpenskjold. Byen Malmø fikk det avrevne griffhode tildelt som byvåpen av kong Erik av Pommern i 1437. Etter Sveriges overtagelse av Skånelandene i 1658, ble det også brukt som landskapsvåpen for landsdelen Skåne. Griffen sås også i kong Eriks nordiske unionssegl, og stammer fra hans pommerske slekt. Den inngår stadig i den tyske delstaten Mecklenburg-Vorpommerns våpen.
Mary Hopkin

Liv og virke

Hopkin snakket walisisk da hun vokste opp. I hjembyen startet hun en lokal karriere som sanger av folkemusikk før hun ble oppdaget av Twiggy og ble en av de første artistene til å få kontrakt på The Beatles’ nyopprettede plateselskap Apple Records.
Hennes debutsingel «Those Were the Days», en gammel folkesang, ble produsert av Paul McCartney og sluppet i Storbritannia 30. august 1968 (med katalognummer «APPLE 2»). Til tross for konkurranse fra den veletablerte artisten Sandie Shaw, som også utga den samme sangen som singel, nådde Hopkins versjon førsteplass i Storbritannia og andreplass i USA.
21. februar 1969 ble debutalbumet Postcard utgitt, igjen produsert av McCartney. Den hadde tre coverversjoner av Donovans sanger, som spilte på albumet: «Lord of the Reedy River», «Happiness Runs» og «Voyage of the Moon». I tillegg til blant andre «The Game» av George Martin og «The Puppy Song» av Harry Nilsson. McCartney takket for hjelpen ved å spille tamburin og kore på Donovans neste singel, den anemiske «Atlantis» som ble sluppet sent i november og nådde en beskjeden 23.-plass i Storbritannia.
Hopkins neste singel var «Goodbye», en Lennon McCartney-sang, skjønt kun skrevet av McCartney alene. Den ble utgitt 28. mars 1969 («APPLE 10»), og nådde en andreplass og ble også utgitt på platen med filmmusikken til Blade Runner. «Goodbye» ble aldri offisielt utgitt av The Beatles, men en demoversjon kunne bli funnet på enkelte Beatles-piratplater.
Hopkin representerte Storbritannia i Eurovision Song Contest 1970 med å synge «Knock Knock, Who's There?» som kom på andreplass, bare slått av Irlands «All Kinds of Everything» fremført av Dana. Som singel («APPLE 26») nådde Hopkins sang andreplass i Storbritannia.
Etter å ha giftet seg med plateprodusenten Tony Visconti i 1971, trakk Mary Hopkin seg fra populærmusikken for å konsentrere seg om familien. Hun koret på «Sound and Vision» på David Bowies album Low i 1977. Hun ble skilt fra Visconti i 1981.
Norges ambassade i Addis Abeba

Norges ambassade i Abbis Abeba huser den norske ambassadør til landet Etiopia. Den ligger i Mekanisa, et område i bydelen Nifas Silk-Lafto sørvest i Addis Abeba (grunnlagt 1883). Ambassaden huser også det danske og grønlandske generalkonsulat. De deler litt på det.
Diplomatiske forbindelser mellom Norge og Etiopia ble etablert i 1948. Visstnok etter at Kong Haakon (1872–1957) og Haile Selassie I av Etiopia (1892–1975) hadde blitt venner under den andre verdenskrig da begge var i eksil i London.
I oktober 1948 ankom minister Irgens fra Kairo for å overlevere sine akkreditiver til keiser Selassie. Fra 1948 til 1995 var Norge kun representert med en sendemann som var stasjonert enten ved Norges ambassade i Kairo i Egypt, eller Norges ambassade i Nairobi i Kenya, med en sideakkreditering til Addis Abeba. Her i byen var det forøvrig konsulat frem til 1970 da det ble til et generalkonsulat. I 1991 overtok Det etiopiske folks revolusjonære demokratiske front makten i det marxiststyrte Etiopia etter Sovjetunionens fall. Høsten 1991 fikk således Norge egen ambassade i byen, men det tok til 1995 før første ambassadør kom til for å bo.
Richard av Cornwall

Richard, jarl av Cornwall (født 5. januar 1209 i Winchester, død 2. april 1272) var fra 1257 til 1272 konge av det tysk-romerske rike. Han var sønn av den engelske kongen Johan uten land og barnebarn av Elenore av Akvitania.
I det andre dobbeltvalget av en tysk konge etter Vilhelm av Hollands død (1256) valgte det «engelske» partiet av de tyske kurfyrstene (Köln, Main, Pfalz) Richard til tysk konge. Han ble kronet i Aachen, men klarte ikke å hevde seg mer enn sin motkonge Alfonso X av Castilla. Med hans etterfølger Rudolf I av Habsburg tok det såkalte interregnum slutt. I løpet av dette hadde de syv kurfyrster (tre geistlige, fire verdslige) etablert seg som de egentlige territorialherskere og kongevalgkollegium.
Khagan

Khagan (gammeltyrkisk: , qaγan, kagan, kaγan; kyrillisk mongolsk: хаган, hagan; kinesisk: 可汗; pinyin: kèhán; farsi: خاقان; khaqan; også stavet kaan, hagan, kağan, khaghan, khakhan & qagan) er en monarkisk tittel i mongolske og tyrkiske språk, av samme rang som tittelen keiser, og som brukes om overhodet for et khaganat (et keiserrike, større enn et vanlig khanat, men ofte forvekslet med disse i vestlige språk).
Khagan kan bli oversatt som khanenes khan, det vil si «kongenes konge». I moderne mongolsk språk er tittelen khaan, hvor g-en nesten har falt bort (nå en ustemt velar frikativ), og ğ-en i moderne tyrkisk er også stum. Siden borgerkrigen i Mongolriket brukte keiseren av Yuan-dynastiet denne tittelen, og det fortsatte deres etterfølgere i Mongolia også å gjøre. Kağan er et vanlig navn i Tyrkia. 
Den vanlige vestlige betegnelsen «storkhan», særlig brukt om Mongolrikets herskere, kan bli oversatt som Yekhe Khagan («stor keiser») eller Ih han (Их Хаан).
Beinvev

Beinvev er en type vev som bygger opp skjelettet. Beinvev er det hardeste og mest kompakte støttevev som eksisterer. Det inneholder foruten organiske stoffer også  uorganiske mineralsalter. Rundt fiberne av kollagen har det lagrets kalksalter, derav hovedsakelig kalsiumholdig hydroksylapatitt, noe som gir beinveven og dermed skjelettet stabilitet.

Kompakt og svampaktig (spongiøst) beinvev

Kalksaltene ligger i lag rundt en serie kanaler i knoklene kalt havesiske kanaler. Disse inneholder både celler og blodårer som forsyner vevet med næring. Mengden blodårer og beinmarg avgjør styrken til strukturene. Der det er stor belastning vil knoklene i stor grad bestå av kalk og proteiner og lite kanaler. Løsere beinvev er mer eller mindre svampaktig, og består av broer og buer av bein i en matriks av beinmarg. Vanligvis vil knokler ha et dekke av kompakt, blodårefattig beinvev.

Utviklingshistorie

Beinvev finnes bare hos virveldyr, men ikke alle virveldyr utvikler virkelig beinvev. Skjelettet hos bruskfisk og kjeveløs forbeines aldri og består av brusk, slik at det bare er beinfisker og firbeinte dyr som utvikler virkelig beinvev i skjelettet. tenner betsår imidlertid av dentin som er beslektet med beinvev, og dette finnes hos alle virveldyr.
Utdanningsetaten i Oslo

Utdanningsetaten i Oslo (UDE) er Oslo kommunes etat for forvaltning av skoler og utdanning i Oslo. Etaten er Norges største kommunale etat med 15 000 årsverk et bruttobudsjett på 13 mrd kroner (2019). UDE administreres av Utdanningsadministrasjonen (UDA) i Grensesvingen 6 på Helsfyr. Utdanningsetaten og skolene i Oslo omtales gjerne som Osloskolen
UDA er underlagt byrådsavdeling for oppvekst og kunnskap, og har forvaltningsansvar for ca 160 grunnskoler, ca 25 videregående skoler, fag- og yrkesopplæring, Fagskolen Oslo Akershus, spesialundervisning, Oslo musikk- og kulturskole (OMK), pedagogisk-psykologisk tjeneste (PPT), Sommerskolen Oslo, Aktivitetsskolen og 5 skoler tilknyttet Oslo Voksenopplæring, samt avdeling for skoleanlegg som kvalitetssikrer skoleanlegg sammen med det kommunale foretaket Undervisningsbygg. Etaten har eget kurs- og konferansesenter ved hovedkontoret i Grensesvingen 6, samt eget tjenestesenter under navnet EFT Kompetanse, som selger kurs- og konsulenttjenester innen regnskap, lønn, budsjettoppfølging, innkjøp, IKT-systemene NLP og AGRESSO og innføring av styringssystemer i Brynsveien 13.

Etatsledere

Marte Gerhardsen ble ansatte som ny direktør våren 2019. Hun ble fristilt fra sin stilling som divisjonsdirektør i Helsedirektoratet og kunne tiltre i mai 2019.  
Etatens første leder fra 1971 var Helge Sivertsen (1913-1986), Ap-politiker og tidligere kirke- og undervisningsminister. Sivertsen var skoledirektør i Oslo, Akershus og Østfold 1956–60 og skoledirektør i Oslo og Akershus 1966-70 før han tok over som skolesjef i Oslo, som da ble utskilt som egen etat.
Sivertsen ble etterfulgt av Steinar Riksaasen (1937-1989). Riksaasen var høyrepolitker og vara til Stortinget fra 1969-1973. Han døde 9. august. 
Jan B. Ommundsen hadde fungert som skolesjef fra januar 1989 under Riksaasens sykdomsperiode. Fra 1990 ble han formelt ansatt som skolesjef og hadde rollen til 1992 da han ble direktør for Høyskolen Kristiania. Ragnvald Thilesen tok over sjefsrollen fra 1993. I 1999 ble Thilesen bedt om å fratre sin stilling av byråd Grete Horntvedt etter stort økonomisk overforbruk ved skolene.
I 1999 ble Ruth Lilian Brekke ansatt som skolesjef etter Ragnvald Thilesen. Samme høst ble Brekke valgt som ordfører i Frogn kommune og måtte trekke seg fra stillingen. Etter dette, fra våren 2000, ble tidligere statssekretær Astrid Søgnen ansatt med tittelen direktør for Utdanningsetaten i Oslo. Søgnen hadde tidligere vært assisterende utdanningsdirektør i Akershus fylkeskommune. Søgnen satt i stillingen til 2018 da hun måtte gå av etter lengre tids stridigheter mellom henne og byrådet i Oslo.
Kari Andreassen ble fra 1. desember 2018 konstituert som direktør i Utdanningsetaten i påvente av en formell utlysning og ansettelsesprosess.
Changwon

Næringsliv

Byens to store kjøpesentere er Lotte og Daedong. I Changwon ligger utstillings- og konferansekomplekset Changwon Exhibition Convention Center (CECO).
I byens senter finnes mange parker, hager og friluftsområder, noe som skal fjerne en del av storbyfølelsen en finner i andre, større byer som for eksempel den nærliggende Busan. Blant annet har Yongji Park en liten innsjø med en jetfontene, der det arrangeres laserlysshow om kvelden.
Junamreservoaret er et viktig våtmarksområde for fugler i nærheten, og er det største i landet. Om vinteren kan en observere mellom 30 000 og 40 000 fugler i reservoaret. Hvert år arrangeres en fuglekikkerfestival.
Hver vår blomstrer asaliaen i skråningene rundt byen en kort periode, et fenomen som feires med en todagers festival. I nabobyen Jinhae, som også er en havneby, arrangeres en treblomstfestival.
Byen er hjem for tre fotballklubber; topplaget Gyeongnam FC som spiller i landets elitedivisjon K-League, Changwon City FC som spiller i National League og Changwon United som spiller i K3 League.
Byens slagord er «Young City Changwon».

Administrativ inndeling

Byen er inndelt i fem gu (distrikt), to eup (småby) og  seks myeon (bydel). Jinhae og Masan ble 1. juli 2010 slått sammen med Changwon. Jinhae er ett av Changwon nye gu, mens Masan er delt opp i to, henholdsvis Masan-Hoiwon-gu og Masan-Happho-gu.